
A cat-calling áldozatainak megküzdési stratégiái a viselkedéses megközelítő és gátló rendszer működésének függvényében

Az utcai zaklatás egy formája, a cat-calling félelmet válthat ki, mely kezelésére az egyén különböző megküzdési stratégiákat alkalmazhat. Ezen stratégiákat vizsgáltam annak függvényében, hogy az egyénre a Viselkedéses Megközelítő (BAS), vagy Gátló (BIS) Rendszer működése jellemzőbb. A BAS működése a helyzettel való szembenézést, míg a BIS működése elkerülést indukál. Korábbi kutatások összefüggésbe hozták a BIS működését az érzelemfókuszú megküzdési stratégiákkal, míg a BAS működéséhez a problémafókuszú megküzdést társították. Így feltételeztem, hogy a BIS skálán elért magasabb pontszám a távolító konfliktuskezelési móddal jár együtt, míg a BAS skálán elért magasabb pontszám a konfrontációval és a tervszerű problémamegoldással.
A vizsgálatban 120 nő vett részt (M = 22.54, SD = 5.658), akiket a Konfliktusmegoldó Kérdőív, a Sexual Harassment Scale, valamint a BIS/BAS skála kitöltésére kértünk meg. Eredményeink – habár nem mutatnak összefüggést a Cat-callinggal kapcsolatos tapasztalatokkal – megmutatják, hogy a BAS működésével bejósolható a konfrontáció és a tervszerű problémamegoldás, azonban a BIS és a távolító konfliktuskezelési mód között nem található szignifikáns kapcsolat. Ezen vizsgálat alátámasztotta, hogy a BAS működése aktiválja a szervezetet, megközelítésre ösztönzi az egyént, így egy stresszkeltő helyzetben képes lesz a konfrontációra és a tervszerű problémamegoldásra. Míg a BIS működése feltehetően nem távolításra készteti az egyént, hanem egyéb érzelem- és elkerülésfókuszú stratégia alkalmazását segíti elő.
 



